Dráma 2014/2015

Edícia Slovenská dráma

Ukážka z elektronickej knihy

Dráma 2014 / 2015

Jana Ondrušová HISTORKY UTORKOVEJ NOCI

Kaja Kowalczuková CHRISTMAS EVE BABE

Peter Scherhaufer RUKOJEMNÍCI

Peter Scherhaufer OSAMELOSŤ BEŽCA PIESOČNÝCH DÚN

Vanda Zaplatílková Hutařová SEBESTŘEDNÁ SAMOTA

Samuel Chovanec BYŤ MNOU? BYŤ VAMI

Všetky práva vyhradené. Nijaká časť tejto knihy sa nesmie reprodukovať, uchovávať v rešeršových systémoch alebo prenášať akýmkoľvek spôsobom vrátane elektronického, fotografického či iného záznamu bez súhlasu autorov a vydavateľa.

Vydal © Divadelný ústav, Bratislava 2016 v edícii Slovenská dráma

ISBN 978-80-8190-006-8 e-pub

ISBN 978-80-8190-005-1 pdf

ISBN 978-80-8190-007-5 mobi

Divadelný ústav je štátnou príspevkovou organizáciou zriadenou Ministerstvom kultúry Slovenskej republiky

Dráma 2014/ 2015 vychádza ako knižná podoba rovnomennej súťaže pôvodných dramatických textov v slovenskom a českom jazyku, ktorú organizuje Divadelný ústav.

V roku 2014 porota v zložení Vladislava Fekete (riaditeľka Divadelného ústavu, dramaturgička), Andrea Domeová, dramaturgička Divadla ASTORKA Korzo ´90, Viliam Klimáček (dramatik a režisér), Miriam Kičiňová (lektorka dramaturgie SND, dramaturgička), Zuzana Palenčíková (dramaturgička Mestského divedla Žilina) 1. cenu neudelila, 2. cenu získala Jana Ondrušová za text Historky utorkovej noci, o 3. miesto sa rozdelili Kaja Kowalczuková s hrou Christmas Eve Babe a Peter Scherhaufer s textom Rukojemníci.

V roku 2015 hry hodnotili Marián Amsler (režisér a predseda poroty), Vladislava Fekete (riaditeľka Divadelného ústavu, dramaturgička), Andrea Domeová (dramaturgička Divadla ASTORKA Korzo ´90), Viliam Klimáček (dramatik a režisér), Miriam Kičiňová (lektorka dramaturgie SND, dramaturgička). Prvú cenu porota udelila textom Osamelosť bežca piesočných dún Petra Scherhaufera a hru Sebestředná samota Vandy Zaplatílkovej Hutařovej, druhé miesto ostalo neobsadené, 3. cenu získal Samuel Chovanec za text Byť mnou? Byť vami.

Jana Ondrušová HISTORKY UTORKOVEJ NOCI

Kaja Kowalczuková CHRISTMAS EVE BABE

Peter Scherhaufer RUKOJEMNÍCI

Peter Scherhaufer OSAMELOSŤ BEŽCA PIESOČNÝCH DÚN

Vanda Zaplatílková Hutařová SEBESTŘEDNÁ SAMOTA

Samuel Chovanec BYŤ MNOU? BYŤ VAMI

JANA ONDRUŠOVÁ (1990)

Vyštudovala scenáristiku a dramaturgiu na Filmovej a televíznej fakulte VŠMU v Bratislave. Momentálne študuje na doktorandskom stupni na Divadelnej fakulte JAMU v Brne. Od roku 2015 pôsobí v STV ako dramaturgička detskej televíznej relácie Trpaslíci. Bola finalistkou súťaže Poviedka 2011 a tvorivej súťaže Literárneho fondu na pôvodný divadelný a rozhlasový text za rok 2015.

Jana Ondrušová

HISTORKY UTORKOVEJ NOCI

Postavy a udalosti v tejto hre sú vymyslené. Akákoľvek podobnosť so skutočnosťou je čisto náhodná.

Hra pozostáva zo scén, ktoré svojou nesúrodosťou vo výbere informácií a nadväznosťou na základe akejsi spontánnej logiky majú evokovať spomienky na noc prebdenú v meste.

(tu sú označenia charakterov jednotlivých postáv, takzvaných nočných archetypov, ktoré sa inak oslovujú normálnymi krstnými menami, tie nájdeme v texte hry; všetky postavy majú okolo dvadsať rokov, Chytráčisko má asi dvadsaťosem, sused/lekár je muž po päťdesiatke)

CHYTRÁČISKO

EGO MASTURBUS

OSUDOVÁ

TRAGÉD OBECNÝ

CHALAN DO POHODY

ŇUŇU

MISS PRETENTIOUS

KAZIŠUK DOMOVÝ

ČISTÁ HIPSTA

KOMPARZISTI V AUTOBUSE/NA PÁRTY/NA POHOTOVOSTI

SUSED/LEKÁR (staršie znejúci hlas z portálu)

Vchádza Chytráčisko. Celá situácia má evokovať človeka, ktorý sedí večer niekde v podniku na pive a rozdáva rozumy.

CHYTRÁČISKO (zapaľuje si cigaretu) Mňa vždy zaujímalo, čo to je za fenomén, že v utorok v noci to v meste najviac žije. Človek by čakal, že v piatok, v sobotu, ale nie v utorok. Teda nie že by ľudia nechodili von aj cez víkend, to sa rozumieme, že hej, ale utorok, to je partyhard. No ja pokiaľ si spomínam, tak za študentských čias som vždy v stredu ráno musel vstávať buď do školy, alebo do roboty. No nenasralo by vás to, idete v tridsaťdevine s igelitkou z Tesca s nákupom, že by ste mali na ráno aspoň tú tresku s rožkom, a mobil vám oznámi, keď si ešte tam v buse nastavujete budík, že vstávate o päť hodín tridsaťdeväť minút, a pri vás reve tlupa dajakých erazmákov či dajakých iných jeb… ľudí bez zábran, lebo idú piť a hotovo. Však ja si tiež rád vypijem, ja sa tiež rád zabavím… Tiež si rád zatancujem… Tiež mám svoje potreby… Ale tak reku mám nejakú empatiu aspoň, nie? Nie? Chápete… No ja nechápem. A tie provokačné ksichty, aké majú, no ja mám dosť. Ja mám dosť. Kebyže som vtedy nejaký dedko s paličkou, no neviem, sedí to všade, baby také, že spod sukne im vidím až do kuchyne, stojí to všade, aj tým chalanom z toho stojí, a tiež hulákajú, jak keby išli minimálne na Slovan, a ešte ten šofér spieva s nimi, lebo si tam púšťa dajaké koko… kokodžambo do toho. Žiadna kultúra, žiadna úcta. Vysokoškoláci, áno? Budúca inteligencia. Ale však sa trošku zbadám, nie? Toto sa nedá donekonečna, že ruka hore, žiju si svůj diskopříběh, a ráno sa zobudím v cudzej posteli holý a vytretý jak nemluvňa. Nejakú perspektívu do života treba, nejaký cieľ… Ale možno je tá utorková noc nejaká iná, niečo iné sa tam vtedy deje, sa človek socializuje dajako inakšie, pracovné kontakty hľadá alebo čo, skrátka niečo zásadné pre budúci život. Neviem. (Prinesú mu pivo, zoberie ho, napije sa, potom sa zbadá.) Toto je iné, áno? Po ťažkom dni v práci, áno, to sa rozumie. Treba sa odreagovať. (Odchádza.)

21:50

Na sedačkách v autobuse MHD sedia vedľa seba Osudová a Ego Masturbus. Oboch ich z jazdy po výmoľoch trasie. Osudovú zo dvakrát hodí na Ega. Tretíkrát sa už začervená.

OSUDOVÁ Pardon.

EGO V pohode.

OSUDOVÁ (zdráhavo) Ale dobre trasie, však?

EGO Ide s nami ako s vlečkou hnoja.

Osudová sa usmeje popod nos.

EGO Pekne sa usmievaš.

OSUDOVÁ Ďakujem.

Po chvíli ďalšieho trasenia.

EGO Keď už sme sa takto zblížili, môžeme sa aj zoznámiť. Ako sa voláš?

OSUDOVÁ Skús hádať.

EGO Neviem… Katka.

OSUDOVÁ Nie. Ešte dva pokusy.

EGO Zuzka.

OSUDOVÁ Nie.

EGO Jana.

OSUDOVÁ Bohužiaľ, tvoj čas vypršal.

EGO To som ťa len naťahoval. Taká pekná baba isto nemá také obyčajné meno. Ty budeš nejaká Vanda alebo niečo. Naďa. Nie, viem… Rrrita!

OSUDOVÁ Terka.

EGO Okej.

Osudová sa znovu pousmeje.

EGO Na facebooku si tiež Terka?

OSUDOVÁ Povedzme.

EGO Ja som si ťa už na zastávke všimol. Som si povedal, že aká zaujímavá baba. Ideš na intrák?

OSUDOVÁ Uhm.

EGO A odkiaľ ideš, z roboty?

OSUDOVÁ Hej.

EGO A kde robíš?

OSUDOVÁ V Tescu.

EGO A v ktorom?

OSUDOVÁ Nejaký si zvedavý, takto zhurta.

EGO Zaujímaš ma.

OSUDOVÁ A ty sa ako vlastne voláš?

EGO K tomu by sme sa dostali.

Osudová si odkašle, začína sa cítiť nepríjemne. Otočí sa a pozerá sa pred seba. Ego si ju premeriava, chce odľahčiť situáciu šarmantným vtipom.

EGO Hej, Táňa! Vieš ako hovoria baby, čo majú malé prsia?

Osudová sa naňho neveriacky pozrie.

EGO (bez rozpakov pokračuje) Aby im narástli, chápeš… Postavia sa pred zrkadlo, urobia takto (ukazuje rukami vzdušné kruhy na úrovni svojej hrude) a spievajú: Kolo kolo mlynské… Chápeš… Kolo kolo mlynské…

Osudová sa začne nepokojne obzerať.

EGO A chalani vieš ako robia? Pozrú sa dole a spievajú: Slimáčik máčik, vystrč rožky…

OSUDOVÁ Prepáč, vzadu vidím kamošku, potrebujem jej ísť niečo povedať.

EGO Nevydržíš na konečnú?

OSUDOVÁ Nie.

Vstane, presunie sa na iné sedadlo ďalej od Ega. Vydýchne si. Vedľa nej sa posadí Tragéd Obecný. Autobus znovu trasie. Tentokrát hádže Tragéda na Osudovú. Tá je z toho po predošlej skúsenosti neveľmi nadšená.

TRAGÉD Sorry.

OSUDOVÁ To nič.

TRAGÉD (skôr pre seba) Tridsaťdeviatka. Nová poloha do Kámasútry.

Osudová prevráti očami.

TRAGÉD (náraz) Sorry. Jáj, ja len toto tak nemám rád.

OSUDOVÁ Mhm.

TRAGÉD Fakt prepáč, ja len že… (Veľký náraz, na šoféra) Hej! Čo ti jeb… (Úchytkom sa pozrie na Osudovú, zmierni sa) Čo ti je?!

Osudová sa trochu usmeje.

TRAGÉD Bohatstvo, hneď by som si kúpil auto. Kebyže mám za čo. Nie dosť, že človek robí jak otrok celý deň na posranej brigáde v tlačiarni (prvý a poslednýkrát som tam bol), ale keby náhodou nebol večer dostatočne zničený, tak mu ešte potom cestou v buse pre istotu vytrasie dušu.

Osudovej sa začína chalanisko páčiť.

OSUDOVÁ Mne to zasa až tak neprekáža.

TRAGÉD Áno? Šťastný človek.

OSUDOVÁ Vieš, čo mi prekáža? Keď sedím do uličky a pri mne blízko zastane nejaký chlap, čo má rozkrok na úrovni mojich očí. V lete.

TRAGÉD Tak to je drsné.

OSUDOVÁ Hm.

TRAGÉD Hm… Ja toto inak veľmi nemusím, rozprávať sa s cudzími ľuďmi v MHDčke. Najmä s revízormi. Ale toto je celkom fajn.

Osudová prikývne.

TRAGÉD Nie si revízorka?

Osudová s úsmevom zavrtí hlavou.

TRAGÉD Vieš, ako hovorí vo Fight clube, že jednorazoví známi, či ako. Čo sedia vedľa teba a ty vedieš múdre reči o nesmrteľnosti chrústa. Videla si to?

OSUDOVÁ Milujem ten film.

TRAGÉD Jaj, vy ženy. Nie je pre vás nič jednoduchšie, len na všetko povedať, že milujem.

OSUDOVÁ Prosím?

TRAGÉD Milujem je vážne slovo. Nemalo by sa ním plytvať.

OSUDOVÁ (začína pociťovať spojenie) To by som ani nechcela. Vlastne…

TRAGÉD Čo?

OSUDOVÁ Ale nič.

TRAGÉD Nie, povedz.

OSUDOVÁ Nie, len je zvláštne, že si to nadhodil. Dosť rozmýšľam sama o týchto veciach v poslednom čase.

TRAGÉD Áno…?

OSUDOVÁ (kontaktuje ho očami počas toho, ako rozpráva, ako keby sa uisťovala): O… láske… a tak…

TRAGÉD (nervózne si odkašle) A na čo si prišla?

OSUDOVÁ Na nič také prelomové, nič konkrétne, som len tak rozmýšľala, čo by som asi chcela, od vzťahu…Vlastne aj od života… (náraz) Hop, pardón. Ja som sa pred pár mesiacmi rozišla, vieš…

TRAGÉD Neviem.

OSUDOVÁ A som tak zvažovala, či už som pripravená, alebo nie, na ďalší vzťah. Lebo rozumieš, nie je dobré, ak sa človek hneď namotá na niekoho nového, vyhliadne si konárik, na ktorý preskočí…

TRAGÉD (rastie v ňom vnútorné napätie) Uhm…

OSUDOVÁ Lebo, nechcem byť teraz zlá, ale takúto skúsenosť mám skôr s chalanmi. Hneď ako je nejaký použiteľnejší, tak inkubačná doba, počas ktorej je po rozchode single, je veľmi krátka. Vždy sa nájde nejaká, nazvime to číhalka, ktorá číha, aby si ho klofla, veľakrát ešte počas vzťahu…

TRAGÉD A toto robia iba chalani podľa teba.

OSUDOVÁ Ale ja taká nie som. Ja nie som číhalka, som skôr… čakanka. Snažím sa byť chápavá, nechať priestor. Vlastne som si uvedomila, v poslednom čase, že aj ja sama potrebujem priestor. Rada by som ešte niečo zažila, bola impulzívna… Ale niekedy sa bojím, že to nikdy nezažijem. Vieš, TO, naozajstné, osudové spojenie s niekým. Myslíš si, že je možné, že niektorí ľudia nikdy nič také nezažijú? Čo ak som jednou z nich? Je podľa teba nejaký dôvod vo vesmíre, prečo mi to nebude dopriate? (Hľadí naňho s nádejou v očiach.)

TRAGÉD Hm. Neviem. Možno si len piča.

23:25

Ňuňu a Chalan DoPohody. Pred diskotékou, v pozadí znie tuc(tová) hudba. Túlia sa k sebe. Na začiatku pôsobia ako prototyp párika, ktorý vidíte na ulici, ako sa oblizuje, a najradšej by ste im obom jednu vylepili.

CHALAN Ty si taká zlatá…. Už ti niekto povedal, aká si zlatá?

ŇUŇU Keby som mala dostať euro za každého chalana, ktorý mi to kedy povedal, tak už by som mala plné prasiatko.

CHALAN Oooch. (Pritúli si ju a bozkáva, hladká po lícach, je to nežné, nie náruživé, skôr ako keď sa niekto mazná s malým mačiatkom.)

ŇUŇU Ja toto nezvyknem robiť.

CHALAN (tým mierne pritepleným spôsobom, akým niekedy chalani komunikujú s babami, ktoré sa im páčia) Čo?

ŇUŇU Že sa bozkávam s cudzími chalanmi.

CHALAN Keby som mal ja dostať euro za každú babu, ktorá mi to kedy povedala…

Ňuňu sa akože urazí, udrie ho malou pästičkou do pleca.

CHALAN (smeje sa) Au, chceš ma zabiť?!

ŇUŇU (zmierlivo) Nie, prepáč…Ukáž, pofúkam ti…

Ňuňu mu pofúka plece, hľadí mu pritom do očí, Chalanovi už bežia v hlave všelijaké asociácie. Začnú sa bozkávať znovu, teraz je to už intenzívnejšie a zmyselnejšie.

CHALAN Nechcela by si ísť na chvíľku ku mne? Ako nemyslím, že… chápeš. Len by sme sa porozprávali, tu sa ani poriadne nepočujeme, ani nevidíme.

Ňuňu prikývne. Obaja samozrejme myslia na sex.

ŇUŇU Koľko je hodín?

CHALAN Máš ráno školu?

ŇUŇU Iba prednášku. Nemusím tam ísť. Len mi povedz, koľko je.

Spoza rohu zvuk niekoho, kto vracia.

CHALAN (pozrie na hodinky) Časové znamenie ohlásilo jedenásť hodín, dvadsaťpäť minút.

ŇUŇU Ďaleko bývaš?

CHALAN Ani nie… Je ti zima?

ŇUŇU Trošku.

CHALAN Na, zober si. (Dáva jej svoju mikinu okolo pliec.)

ŇUŇU To je príjemné.

Polozaľúbene na seba hľadia, do toho zvuk vracania. Odchádzajú.

Prichádza Miss Pretentious, na tričku aj kabelke stopy po zvratkoch (nie vlastných), čumí do mobilu, rozpráva sa sama so sebou.

MISS Sedlač, samá sedlač, cépečkári vyjebaní, tu som poslednýkrát v živote. Pozerá na mňa ako Johnny Bravo a si myslí, že keď mi kúpi úbohú vodku so sirupovou vodou namiesto džúsu za euro päťdesiat, tak sa asi poseriem alebo čo. Z toho sa dá posrať jedine doslova. Fuj… (utiera hygienickou vreckovkou nemotorne kabelku). Toto môžem rovno spáliť, kabelka za tristo eur, ďakujem pekne. Vraj mám šťastie, že ma neokradli, buzeranti, by ani nevedeli, že tá kabelka toľko stojí, len by v nej hľadali aspoň päť euro, nech pozývajú kamarátov na drinky, hej, aké mi to drinky, jedáleň na základnej škole s pančovaným alkoholom, dakde v pivnici vypaľujú a sa tvária, že akciové ceny, toto je asi taký Jack Daniels, ako som ja prirodzená blondína. Ja sa môžem na to celé… A hentie pipky tiež, čo ich oblieka značka dolče a dolče z Miletičky a si myslia, že sú módne ikony. Dementná internátna diskotéka, si asi myslia, že sú stále doma na dedinskej zábave, pesničky z roku 2004. Toto je Bratislava, moji zlatí! (Znovu čosi prezerá v mobile.) A tiež dement musí mať teraz vypnutý mobil. Však načo. Mňa tu môžu aj zabiť, jemu to bude jedno. Len nech je ráno krásne vybumbaný do posilky. No hurá! (Dáva si mobil k uchu.) Áhoj, pusík, prosím ťa, mohol by si po mňa prísť, zlatino? Som na tej akcii so spolužiakmi, čo som ti spomínala… Nie, oni ešte ostávajú… Už by som šla domov, nebavím sa tu… Nie, nemôžem ísť tax… Ale však aký problém zobrať auto a prísť?… Ale, mojík, však si hovoril, že rovno z roboty pôjdeš domov… A koľko si toho vypil? No okej… Aj ja ťa ľúbim. (Zloží.) Kokot.

Prichádza Ego Masturbus.

EGO Kráska v nesnázích?

MISS Neposlala som ťa do piče už pred pol hodinou?

EGO Aspoň vidíš, akú mám výdrž.

MISS Zlatý môj, s týmto choď ohurovať tam dovnútra. Nebudeš mať veľkú konkurenciu.

EGO Ale ja chcem teba. Si dokonalá.

MISS Predpokladám, že to hovoríš každej, ale tentokrát máš výnimočne pravdu.

EGO Ty si náročná slečna. Hej, hej. Máš rada kvalitné veci. Súkromná večera, dobré vínko…

MISS Ak máš na mysli krabičkové v IKEA pohári u teba v izbe so spolubývajúcim spiacim na vedľajšej posteli, tak to si ma zle odhadol.

EGO Veď jeho môžem poslať aj preč…

MISS Seba pošli preč. Dovi.

EGO Počkaj!

Miss odchádza. Ego ide za ňou. Vchádza Chytráčisko.

CHYTRÁČISKO Áno, toto je typický obrázok. Slečna nebezpečná a chalanisko, takzvaný Ego Masturbus. Nočný tvor. Cez deň lúzer, v noci superhrdina. Minimálne vo vlastných očiach. Veľa z týchto ľudí nie je za denného svetla vôbec zaujímavých. Pre toto asi všetci kukajú tie upírske seriály. V noci som inde, v noci som niekto. V noci nechodím do roboty, v noci neplatím hypotéku, v noci ma majú všetci radi, v noci sú všetky ženy krásne. V noci mám sex. Toto mi pripomína, ako asi dopadli hentí dvaja, čo sa šli akože porozprávať.

Chytráčisko odchádza. Počuť bubnovanie.

ŽENSKÝ HLAS Z BALKÓNA Choď do piče s tým hrncom!

Bubnovanie prestane. Prichádzajú Chalan DoPohody a Ňuňu.

ŇUŇU Vieš, že ja som si niekedy myslela, že Mlynská dolina, to je nejaké miesto, kde býva Majster N?

CHALAN Ale však býva. To je môj spolubývajúci… Čo?

ŇUŇU (láskavo ho pohladká po líci) Máš šťastie, že si taký pekný.

CHALAN Náhodou, to bolo celkom vtipné. By som sa na tom aj sám zasmial, kebyže som to nehovoril ja.

ŇUŇU Tak vidíš. Okej, čo teraz?

CHALAN Teraz ťa musíme nejako dostať na ten balkón.

ŇUŇU To je mi jasné, ale to spravíme ako?

CHALAN Vzhľadom na to, že máš túto turistickú obuv, bude to náročnejšie, ale nie nemožné. Je to malý krok pre človeka, ale pre mňa príležitosť vidieť ti pod sukňu. (Inštinktívne sa uhne.) Odporúčam teraz ma nebiť, musíš mi vyliezť na plecia. Dám ti rabaka.

ŇUŇU Čo mi dáš?

CHALAN Rabaka. Nevieš, čo to je?

ŇUŇU Čo ja viem, pesnička od Elánu?

CHALAN A že ja som pekný. Spravím takúto mištičku z rúk a ty sa na to postavíš ako na schodík. Len poprosím, nie opätkom. Odtiaľto sa mi postavíš na plecia, čelom k balkónu, a potom sa chytíš toho… toho kovového…

ŇUŇU Zábradlia?

CHALAN Áno a ja ti zoberiem nohy a vytlačím ťa hore.

ŇUŇU To je ako nejaké erotické GPS. A nemáš doma nejakého spolubývajúceho, že by ma vytiahol?

CHALAN Jeden je vonku, sme ho aj stretli. Ten čo obťažoval dievčatá pri bare…

ŇUŇU Veď to si robil ty.

CHALAN Ten druhý.

ŇUŇU Okej.

CHALAN A druhý už asi spí. Taký trtko, fanatický katolík.

ŇUŇU Aj ja som katolíčka.

CHALAN Vážne?

ŇUŇU Vážne. Ale môžeme mať sex.

CHALAN To si nie som celkom istý. Tento Milan, jeho môžeme pokojne volať aj Kazišuk domový.

ŇUŇU Kazišuk?

CHALAN Hej, druhý najrozšírenejší miestny hmyz hneď po plošticiach. Spôsobuje vyrážku a má silne antikoncepčné účinky. Ešte minule, s bývalou priateľkou… DÁÁVNO… sme chceli niečo riešiť, on mal ísť na duchovnú obnovu či kam, ja už som mal kúpené všetko, šampanské (bolo v akcii), kondómy, frajerka oholené nohy, no tutovka, prídeme na izbu a nájdeme ho tam s tým jeho mučeníckym výrazom na tvári, že Pánbožko asi nechcel, aby cestoval, lebo od rána hnačkuje. A potom, že nezabiješ.

ŇUŇU Chudáčik.

CHALAN To teda som. No poď, dvihnem ťa. (Pripraví si ruky.) Dobre, poď. (Ňuňu vystupuje, potom hneď aj zostupuje.) Čo je?

ŇUŇU Vyzujem sa. (Vyzúva sa, znovu mu stúpa na ruky, znovu zostupuje dolu.)

CHALAN Toto je tá najdlhšia predohra v mojom živote.

ŇUŇU Nie, teraz mi napadlo, že prečo si ty nečupneš, ja ti normálne sadnem na plecia a potom sa ty postavíš a potom sa aj ja postavím.

CHALAN Vieš, že už si tam mohla byť?

ŇUŇU Viem.

Chalan si čupne. Ňuňu mu sadne na plecia, on ju vykladá, nakoniec sa jej podarí vyliezť na balkón. Táto akcia samozrejme nie je tichá, herci to môžu prirodzene komentovať.

ŇUŇU (z balkóna) Och, toto je ako z Romea a Júlie. A ty sa sem ako teraz dostaneš?

CHALAN Ja pôjdem normálne cez vrátnicu.

ŇUŇU Vlastne áno.

Chalan odbehne. Ňuňu stojí sama na balkóne, obzerá sa, napraví si prsia v podprsenke, skontroluje, či má dobre oholené nohy, potom by si rada skontrolovala aj niečo iné, či má dobre oholené (ukazovať to nebudeme), znovu sa neisto obzrie, otočí sa smerom dovnútra. Oprie sa jednou rukou o balkónové dvere, tie sa zrazu otvoria. Na balkón vyjde Kazišuk domový.

ŇUŇU Ježišikriste!

KAZIŠUK Neber meno Božie nadarmo.

ŇUŇU Ty budeš Milan.

KAZIŠUK Áno. Ty si kto?

ŇUŇU Majka. Mária, ako tá panna. Ehm, čakám na Jožka. Išiel naokolo.

KAZIŠUK Neviem, či si to uvedomuješ, ale poniektorí z nás zajtra ráno vstávajú veľmi skoro.

Príde k nim zozadu aj Chalan.

CHALAN Milan, výborne! Keď už si hore, nepôjdeš sa prejsť?

KAZIŠUK Nie, nepôjdem. Vieš, že som veľmi ústretový človek, ale všetko musí mať svoje hranice. Rád ti uvoľním izbu, keď sa potrebuješ učiť na skúšku, ale určite nie takto, uprostred noci, len kvôli tomu, aby ste tu s prepáčením smilnili.

CHALAN Prosím ťa, len sa potrebujeme porozprávať v súkromí.

KAZIŠUK Tak sa rozprávajte na chodbe.

CHALAN Ak si si nevšimol, mám tu dámu.

KAZIŠUK Nie, dámu som si nevšimol.

CHALAN Hej!

ŇUŇU Milan, ozaj, ak by sme ťa mohli veľmi pekne poprosiť, za dva ružence sme preč, sľubujem.

KAZIŠUK Neviem, či si už niekedy počula o tom, že dievča by si malo uchovať svoju čistotu.

ŇUŇU A neviem, či si ty už počul niekedy o tom, že sa dá život prežiť aj tak, ako keby si nemal permanentne zastrčenú uhorku v zadku.

KAZIŠUK Povedz mi, toto ti stojí za to, keď vieš, že pred tebou tu mal na izbe bohvie koľko dievčat a po tebe ich tiež ešte bude bohvie koľko?

CHALAN Hej, zasa si ma nemýľ s Marcelom.

KAZIŠUK Asi ti to je jedno, tiež ich možno striedaš ako gaťky. Ale ako chcete, ja si umývam ruky. Len sa prezlečiem a už ma tu nebude. Jozef a Mária, hotové rúhanie. (Odíde.)

CHALAN Myslím, že toto bolo prvýkrát v živote, čo použil slovo gaťky… Čo je?

ŇUŇU Ale nič.

CHALAN Ale niečo.

ŇUŇU Ty si o mne nemyslíš, že som ľahká, lebo sa s tebou chcem vyspať, hoci sa nepoznáme?

CHALAN To by mi ani nenapadlo.

ŇUŇU A nehovoríš to len preto, lebo chceš ten sex?

CHALAN Hovorím to preto, lebo chcem teba. Aj ten sex, aby som bol úprimný. Ale s tebou.

ŇUŇU A nielen preto, lebo som podľa teba ľahká korisť?

CHALAN Bože…

ŇUŇU Lebo ja nie som ľahká korisť.

CHALAN Vidím.

ŇUŇU Okej. Tak ja aby som už aj zasa šla… Zlož ma dole, prosím ťa.

CHALAN Majka, nie že by som nebol polichotený, že veríš v moje supermanské schopnosti, že ťa odtiaľto zložím z balkóna, ale ostaň ešte, dobre?

ŇUŇU Prečo?

CHALAN Lebo sa mi páčiš. A myslím, že sa mi budeš páčiť aj zajtra. A chcem sa s tebou rozprávať. Chcem sa s tebou aj vyspať, áno, ale ovládnem sa, ak ty nechceš. Tak ako?

ŇUŇU Chcem.

CHALAN Čo chceš?

ŇUŇU Rozprávať sa s tebou… Aj všetko ostatné. Dokonca by som povedala, že mám chuť s tebou smilniť priamo na Milanovej posteli.

CHALAN To by som neodporúčal. Ten tam smilnil včera v noci so svojou pravou rukou a ešte nevymenil obliečky.

Ňuňu sa usmieva.

CHALAN Poď sem.

Začnú sa bozkávať. Zvnútra sa ozve Ego Masturbus.

EGO Milan?

Ňuňu sa spýtavo pozrie na Chalana. Ego vyjde za nimi na balkón.

EGO Jožo, ty si tu?

CHALAN Veď ma vidíš.

EGO Kde je Milan?

CHALAN Odišiel.

EGO Čo sa mu zjavila Panenka Mária v záchodovej mise? (Všimne si Ňuňu, žmurkne na ňu.) Čau. (Späť Chalanovi.) Som mal normálne pripravenú presvedčovaciu reč, ako ho dostať z izby. Hej, počuj, ešte dlho budete? Dosť dobrú babu som našiel, tak by som ju rád zobral sem.

CHALAN Ak si si nevšimol, ja tu mám babu tiež.

ŇUŇU Majka.

EGO Marcel.

Podávajú si ruky.

CHALAN Tá tvoja je vôbec kde?

EGO Trochu sa ešte hrá na chrumkavú. Chcela ísť na vécko, tak stepuje pred naším hajzlom a zbiera odvahu tam ísť. Keby tak vedela, že už aspoň tri som tam normálne aj dal dole…

Ňuňu si odkašle.

EGO Každopádne, fakt je dosť dobrá, takúto už sem tak skoro nedostanem.

CHALAN Sorry, kámo, ale boli sme tu prví.

EGO Pozri, Jožo, alebo aj ty pozri, Mirka…

ŇUŇU Majka.

EGO Vyzeráte, že sa ešte uvidíte aj inokedy, ja to odhadujem minimálne na dvojmesačný vzťah, možno troj-, nech nežerem, ale ja tu mám za dverami luxusný one night stand, tak by ste mohli mať pochopenie a určiť si priority.

ŇUŇU To je argument za všetky drobné.

EGO Ďakujem.

CHALAN Nie, Marcel, fakt nie. To by si musel mať sakra dobrý dôvod, aby sme teraz odišli.

EGO Odpustím ti tie dve stovky, čo mi dlhuješ.

CHALAN Neviem…

EGO Vidíš, už si nalomený. Díky, kámo, máš to u mňa. (Zbystrí smerom dovnútra.) Myslím, že už ide. Zleziete aj tadiaľto, že?

Vojde dnu, zatvorí za sebou dvere balkóna. Chalan a Ňuňu sa bezradne pozrú dolu.

00:10

Osudová stojí na bližšie nešpecifikovanej ulici. V ruke drží fľašu vína, zatiaľ plnú.

OSUDOVÁ Dnes mám dvadsiate tretie narodeniny a tá najdivokejšia vec, akú som kedy spravila, bolo, že som si od pár zákazníkov pri pokladni zámerne nevypýtala Tesco kartičku. Vlastne až dodnes. Dnes som ukradla túto fľašu vína. Vlastne stojí len dve päťdesiat, má byť v akcii až do piatku, ale aj tak. Teraz idem do mesta, sadnem si k Dunaju, celú ju vypijem, hoci som si práve v tejto chvíli uvedomila, že nemá vrchnák, ale gumový korok, celú ju vypijem, sama, a potom uvidím. V kabelke mám na papieri napísané všetko, čo by som si priala, z toho papiera poskladám lodičku a pustím ju plávať dolu po Dunaji. To bude symbolické gesto, ktorým začnem zlom v mojom živote. Už sa nebudem báť, čo si o mne kto pomyslí, už nebudem rozumná. Pôjdem niekam do baru, kde som ešte nikdy predtým nebola, zoznámim sa s cudzími ľuďmi, budem s nimi tancovať na stole a piť tequilu, na stenu v záchode napíšem odkaz, a potom vyleziem na hrad, alebo na Slavín, alebo hoc aj na ufo a budem sa pozerať na východ slnka. A zajtra už bude všetko inakšie.

Odíde. Prichádza Chytráčisko, akurát sa míňajú.

CHYTRÁČISKO Áno, zajtra môže skončiť niekde okradnutá, znásilnená, alebo zamordovaná. A toto pseudobohémstvo, že sa sama opije pri vode, podľa mňa hraničí už so sprostosťou. To sa jej môže celkom ľahko stať, že namiesto toho, že stretne raz tú svoju osudovú lásku, čo ako bez urážky, nehrozí, lebo to je somarina, výplod amerických filmov, na ktorý veria už len malé deti, ženy, alebo chlapi s minimálne dvoma promile v sebe, kde som to skončil…? Takže sa jej môže akurát tak stať, že sa utopí v Dunaji ako nejaká Ofélia, hoci to je asi ťažko ten romantický vzrušujúci osud, ktorý chcela. Ale zasa, aby ste nepovedali, že myslím úplne čierno. Ktovie, možno motyka vystrelí a ona stretne podobného zúfalca, ako je ona sama. No pozri, henten napríklad.

Prichádza Kazišuk.

CHYTRÁČISKO Ahoj, prosím ťa, nemáš oheň?

KAZIŠUK Nie, ja nefajčím.

CHYTRÁČISKO Ani zápalky?

KAZIŠUK Aj zápalky sa dajú fajčiť?

CHYTRÁČISKO To ako vážne?

Kazišuk je, chudáčisko, celý vykoľajený z toho, že je zrazu v noci sám v meste, neodpovedá, len naňho pozerá.

CHYTRÁČISKO Však by ti zhorela huba. A otvárač nemáš?

KAZIŠUK (po chvíli) Na konzervy?

CHYTRÁČISKO Nie, na víno.

KAZIŠUK Nemám, prepáč.

CHYTRÁČISKO A ten na konzervy?

KAZIŠUK Nie, prečo?

CHYTRÁČISKO Nerieš. Ten na víno by si nevedel zohnať?

KAZIŠUK Neviem, možno áno. V pastoračnom centre je určite jeden.

CHYTRÁČISKO A vedel by si ho doniesť takto v noci?

KAZIŠUK Asi áno, mám odtiaľ kľúč.

CHYTRÁČISKO Tak pozri, tu ti dám DVE cigarety za ochotu. Počkám ťa tu.

Podáva mu cigarety, Kazišuk ešte stále polonevedomý, čo sa deje, ich automaticky berie a vkladá do vrecka.

KAZIŠUK Ďakujem. Tak ja som o chvíľu naspäť. (Odíde.)

Koniec ukážky

ISBN 978-80-8190-006-8

Vytvorenie elektronickej verzie Dibuk, s. r. o., 2016

Vytvorené prostredníctvom Publico.sk

Table of Contents

Titulná strana

Historky utorkovej noci

Tiráž